## Pravilnik o organizaciji, nadzoru i prikupljanju naknade za financiranje rada HANDA-e i obveznih zaliha nafte i naftnih derivata

### NN 63/2011 (8.6.2011.), Pravilnik o organizaciji, nadzoru i prikupljanju naknade za financiranje rada HANDA-e i obveznih zaliha nafte i naftnih derivata

HRVATSKA AGENCIJA ZA OBVEZNE ZALIHE NAFTE I NAFTNIH DERIVATA

1408

Na temelju članka 21. stavka 6. Zakona o tržištu nafte i nafnih derivata (»Narodne novine«, broj 57/2006 i 18/2011), te članka 31. Statuta Hrvatske agencije za obvezne zalihe nafte i naftnih derivata (»Narodne novine«, broj 6/2007), Upravno vijeće Hrvatske agencije za obvezne zalihe nafte i naftnih derivata (dalje u tekstu: HANDA) na sjednici održanoj 23. svibnja 2011. godine donosi sljedeći

PRAVILNIK

O ORGANIZACIJI, NADZORU I PRIKUPLJANJU NAKNADE ZA FINANCIRANJE RADA HANDA-e I OBVEZNIH ZALIHA NAFTE I NAFTNIH DERIVATA

Članak 1.

Ovim Pravilnikom utvrđuje se sadržaj, način i rokovi dostave podataka te način obračuna i rokovi uplate naknade za financiranje rada HANDA-e i obveznih zaliha nafte i naftnih derivata (dalje u tekstu: Naknada) koju su obveznici uplate Naknade dužni uplaćivati na račun HANDA-e, sukladno članku 21. Zakona o tržištu nafte i naftnih derivata (»Narodne novine«, broj 57/2006 i 18/2011) (dalje u tekstu: Zakon).

Članak 2.

Izrazi koji se koriste u ovom Pravilniku imaju značenje utvrđeno Zakonom.

NAKNADA I OBVEZNICI UPLATE NAKNADE

Članak 3.

Naknada je sastavni dio prodajne cijene na državnom području Republike Hrvatske za naftne derivate iz članka 12. stavka 1. Zakona.

Visinu Naknade utvrđuje Vlada Republike Hrvatske, na prijedlog HANDA-e.

Visina Naknade ne mora biti ista za sve naftne derivate iz članka 12. stavka 1. Zakona.

Visina Naknade koju je utvrdila Vlada Republike Hrvatske ne sadrži porez na dodanu vrijednost.

Obveznici uplate Naknade su proizvođači i uvoznici naftnih derivata, a njihova obveza obračunavanja i obveza uplate Naknade propisani su člankom 21. Zakona.

Iznos obveze uplate Naknade jest umnožak količine naftnih derivata iz članka 12. stavka 1. Zakona stavljenih u promet na teritoriju Republike Hrvatske i visine Naknade utvrđene za tekuću godinu.

Količina naftnih derivata iz članka 12. stavka 1. Zakona stavljenih u promet na državnom području Republike Hrvatske iskazuje se u tonama, izvedenim iz volumena pri temperaturi od +15 °C.

OSNOVICA ZA OBRAČUN I UPLATU NAKNADE

Članak 4.

Osnovica za obračun Naknade su naftni derivati iz članka 12. stavka 1. Zakona, neovisno o kvaliteti i komercijalnom nazivu.

Gubitak (rastep, rashod) naftnih derivata iz članka 12. stavka 1. Zakona koji je nastao u skladištima derivata kod proizvođača i uvoznika smatra se količinom na koju se obračunava Naknada, osim gubitka koji je nastao djelovanjem više sile.

UTVRĐIVANJE OSNOVICE I OBRAČUN NAKNADE

Članak 5.

Sukladno obvezi iz članka 3. ovoga Pravilnika, obveznici obračuna i uplate Naknade dužni su izraditi Mjesečni i Godišnji obračun količina naftnih derivata koji čine osnovicu za obračun Naknade te Mjesečni i Godišnji obračun iznosa obveze uplate Naknade.

Obračun količina dostavlja se HANDA-i na Obrascu KOLIČINA DERIVATA, a obračun iznosa obveze uplate Naknade na Obrascu OBRAČUN NAKNADE.

Obrasci iz prethodnog stavka sastavni su dio ovoga Pravilnika i istodobno se dostavljaju HANDA-i.

Mjesečne obračune obveznici su dužni dostaviti do 20. dana u tekućem mjesecu za prethodni mjesec, a Godišnje obračune do 31. siječnja tekuće godine za prethodnu godinu. Godišnji obračuni mogu sadržavati ispravke i nadopune, a ukoliko se razlikuje od zbroja mjesečnih obračuna za godinu, obveznik je dužan dostaviti obrazloženje za odstupanja godišnjih obračuna u odnosu na zbroj mjesečnih obračuna.

PLAĆANJE NAKNADE

Članak 6.

Naknada je prihod HANDA-e.

Obveznici uplaćuju Naknadu, sukladno Zakonu i ovom Pravilniku, najkasnije do 20. dana tekućeg mjeseca za prethodni mjesec.

Naknada se uplaćuje na račun HANDA-e broj: 2340009-

-1110251821. Obveznici uplate Naknade dužni su prilikom uplate upisati podatke o uplatitelju; svrha uplate je Naknada za HANDA-u i obvezne zalihe nafte i naftnih derivata; u rubriku Poziv na broj upisati: 1001-osobni identifikacijski broj (OIB) poslovnog subjekta koji mu je dodijelio Državni zavod za statistiku.

U slučaju da obveznik uplate Naknade uplati HANDA-i iznos veći od onoga navedenog u Obrascu OBRAČUN NAKNADE, HANDA će preplaćeni iznos tretirati kao akontaciju za obvezu koja dospijeva za tekući mjesec.

U slučaju da obveznik ne uplati Naknadu u iznosu, na način i u roku utvrđenom u članku 5. ovoga Pravilnika, HANDA će o istom pismeno izvijestiti Državni inspektorat i druge nadležne inspektore prema posebnim propisima, kao i Hrvatsku energetsku regulatornu agenciju, s ciljem primjene kaznenih odredbi utvrđenih člankom 23. i 24. Zakona.

U slučaju nepravovremene uplate Naknade obračunava se zakonska zatezna kamata.

OBAVIJEST O UPLATI NAKNADE

Članak 7.

Obveznik uplate dužan je obavijestiti HANDA-u o obavljenoj uplati.

Obavijest o uplati sadrži podatke o datumima uplate, uplaćenim iznosima i bankama koje su u ime obveznika provele plaćanje.

Obavijest o uplati dostavlja se na Obrascu UPLATA NAKNADE koji je sastavni dio ovoga Pravilnika.

Obrazac UPLATA NAKNADE dostavlja se HANDA-i istodobno s Obrascem KOLIČINA DERIVATA i Obrascem OBRAČUN NAKNADE.

Obveznici su dužni Obrasce iz ovoga Pravilnika dostaviti tako da posjeduju dokaz o dostavi.

Obrasce iz ovoga Pravilnika obvezno treba potpisati odgovorna osoba obveznika uplate Naknade. Pod pojmom odgovorne osobe razumijeva se fizička osoba koja je u odgovarajućem sudskom registru upisana kao ovlašteni predstavnik obveznika uplate Naknade, ili fizička osoba koju je sudski ovlašteni predstavnik obveznika uplate Naknade svojom odlukom ovlastio da potpisuje predmetne Obrasce.

IZDAVANJE PRIVREMENIH OBRAČUNA

Članak 8.

U roku od 15 (petnaest) dana od primitka Obrazaca iz članka 5. i članka 7. ovoga Pravilnika, HANDA će obvezniku uplate izdati privremeni obračun Naknade za razdoblje na koje se odnosi u tekućoj poslovnoj godini. Obrasci dostavljeni HANDA-i i Privremeni obračuni izdati od HANDA-e su akti upravnog postupka za utvrđivanje godišnje obveze obračuna i uplate Naknade sukladno javnim ovlastima HANDA-e.

GODIŠNJI OBRAČUN

Članak 9.

Obveznici uplate Naknade dužni su Godišnji obračun uplaćene Naknade dostaviti HANDA-i do 31. siječnja tekuće godine za prethodnu godinu.

HANDA će nakon usklađenja podataka koje su dostavili obveznici uplate Naknade i ostalih relevantnih i dostupnih podataka nadležnih tijela državne uprave, sukladno svojim javnim ovlastima, izdati obveznicima uplate Naknade Rješenje o uplaćenom iznosu Naknade za poslovnu godinu na koju se odnose dostavljeni podatci.

ČUVANJE DOKUMENTACIJE

Članak 10.

Obveznici obračuna i uplate Naknade dužni su, neovisno o drugim propisima koji uređuju čuvanje dokumentacije, čuvati najmanje 5 (pet) godina od razdoblja na koje se odnose, svu dokumentaciju kojom dokazuju količine naftnih derivata i iznose uplaćenih naknada iskazanih u obrascima i dostavljenih HANDA-i.

HANDA će svu pojedinačnu dokumentaciju i podatke dobivene od obveznika uplate Naknade čuvati najmanje 5 (pet) godina od godine na koju se odnose. Svi pojedinačni podatci i informacije dobiveni u postupku organizacije nadzora i prikupljanja Naknade su poslovna tajna HANDA-e i ne mogu se koristiti bez predhodne suglasnosti Obveznika uplate Naknade

STUPANJE NA SNAGU

Članak 11.

Stupanjem na snagu ovoga Pravilnika prestaje važiti Pravilnik o organizaciji, nadzoru i prikupljanju naknade za financiranje rada HANDA-e i obveznih zaliha nafte i naftnih derivata (»Narodne novine«, broj 3/2008).

Ovaj Pravilnik stupa na snagu osmoga dana od dana objave na oglasnoj ploči HANDA-e.

Pravilnik se objavljuje na oglasnoj ploči HANDA-e dana 23. svibnja 2011. godine.

Ovaj Pravilnik objavit će se i u »Narodnim novinama«.

Zagreb, 23. svibnja 2011.

Predsjednica

Upravnog vijeća

Nataša Vujec, v. r.

![](dodatni/415445.jpg)

![](dodatni/415446.jpg)

![](dodatni/415447.jpg)

Pravilnik, NN 63/2011-1408